Frode Sørensen (S), 2001-01-12:
Blot lige til oplysning for den konservative ordfører: Med hensyn til beskatningerne er det sådan, at de første 7.000 kr. af en motorcykel er fri for beskatning, mellem 7.000 kr. og 12.700 kr. er den 105 pct., og den er 180 pct. på resten.
Med hensyn til bilerne, hvilket sikkert er hr. Brian Mikkelsen bekendt, er det 105 pct. af de første 55.300 kr. og 180 pct. af resten.
Jeg tror også, at jeg sagde i min indledning, at de dyreste motorcykler er hårdere beskattet end bilerne, og at de billigste motorcykler er billigere.
Med hensyn til debatten om miljøforureningen så synes jeg, det er væsentligt at være opmærksom på, at motorcyklerne almindeligvis er bedre med hensyn til CO2-udledning, men de er altså væsentlig dårligere med hensyn til den egentlige forurening, nemlig kulbrinte og kvælstof, og det er trods alt det, der betyder meget for den luft, som vi indånder, i særdeleshed her i byerne.
Med hensyn til ABS-bremserne vil jeg da gøre opmærksom på, at der her er de samme regler for fradrag som for bilerne, og jeg er ikke i besiddelse af oplysninger om, at det skulle være dyrere at montere ABS-bremser på motorcykler end på biler, men det spørgsmål kan udvalgsarbejdet måske afhjælpe en del.
Dette beslutningsforslag har sin baggrund i en sag, der allerede blev behandlet i Folketinget i sidste samling.
Sagens fakta er kort fortalt, at Rigspolitiembedet har haft en række politifolk udsendt til tjeneste i Kosovo.
Efter politifolkenes hjemkomst til Danmark opstod der i pressen en debat om skattepligten af deres løn.
Enkelte af politifolkene havde fået den opfattelse, at deres løn under udstationeringen var skattefri.
Forslagsstillerne finder på den baggrund, at de udsendte soldater og politibetjente får en urimelig lav løn.
De foreslår derfor, at betjente og soldater udstationeret af Danmark til løsning af internationale opgaver opnår skattefritagelse for det særlige udstationeringstillæg, dog maksimalt 12.000 kr. pr. måned, og opnår skattefritagelse for de diæter, de i øvrigt måtte modtage under udstationeringen.
Det må efter min opfattelse være på sin plads at opklare, hvad soldaterne og betjentene får i løn under udstationeringen, ellers er det jo svært at vurdere, om de får en urimelig lav løn.
Soldaterne ved FN-styrkerne modtager et skattefrit udetillæg på mellem 6.000 og 9.000 kr. om måneden ved siden af deres normale skattepligtige løn, et skattepligtigt tillæg på små 4.000 kr. samt fri kost og logi.
Det nuværende skattefrie tillæg kan i øvrigt modtages fra den første udsendelsesdag modsat det af forslagsstillerne foreslåede skattefrie tillæg.
De udsendte betjente får ud over deres almindelige løn et skattepligtigt tillæg på 17.000 kr. pr. måned plus et skattefrit FN-tillæg, der efter de foreløbige oplysninger, jeg har fået, udgør omkring 15.000 kr. om måneden til dækning af de udgifter, de har under opholdet.
Det skattepligtige tillæg var oprindelig på 4.000 kr., men blev forhøjet, da man opdagede, at det var skattepligtigt.
Det er skattepligtigt, fordi betjentene får dækket udgifterne af FN.
Man får altså ikke dækket udgifterne skattefrit to gange, og når betjentene således er kompenseret for, at deres tillæg er skattepligtigt, synes jeg ikke, vi her i Folketinget skal gøre tillægget skattefrit.
Både soldaterne og betjentene opnår således nærmest en fordobling af deres nettoaflønning, hvilket vel i store træk svarer til, at deres almindelige løn udbetales skattefrit.
Aflønningen er da også forhandlet på plads mellem arbejdsmarkedets parter.
Af samme årsag kan jeg heller ikke støtte forslagsstillernes forslag om, at alle politibetjente og soldater, der siden 1995 har været udsendt til udlandet, skal have en skattefri kompensation på 1.000 kr. pr. måned, de har været udstationeret.
Der bør ikke foretages bagudrettede kompensationer.
Man har ved lønforhandlingerne taget hensyn
til, at lønnen var skattepligtig, hvorfor det må formodes, at den har den rette størrelse.
Rigspolitiembedet udbetalte en løn, hvis størrelse var fastsat under forudsætning af, at den var skattepligtig.
Alligevel ønsker forslagsstillerne, at betjentene skal have en skattefri kompensation, fordi lønnen er skattepligtig.
Politifolkene, som har været i Kosovo, mente, at de var omfattet af ligningslovens § 33 a. Ifølge ligningslovens § 33 a kan lønnen imidlertid først blive skattefri, når arbejdsgiveren og arbejdstageren i fællesskab har haft mulighed for at fastsætte lønnens størrelse under hensyntagen til, at den er skattefri. Dette finder jeg rimeligt og ganske fornuftigt, og jeg har derfor ingen intentioner om at ændre ligningslovens § 33 a.
Hvad angår det tredje og sidste forslag, vil jeg understrege, at det er Finansministeriet, der er den centrale myndighed for behandlingen af sager om løn og andre ansættelsesvilkår for personale i staten.
Endvidere er langt hovedparten af de medarbejdere, der er udsendt til tjeneste i udlandet, allerede dækket af aftaler, der er indgået med de relevante faglige organisationer, og disse aftaler skal vi naturligvis respektere.
Når det så er sagt, vil jeg godt medgive, at der er behov for at sikre, at offentlige myndigheder tager hensyn til skattefriheden i de tilfælde, hvor der er tale om medarbejdere, der udsendes under anvendelse af ligningslovens § 33 a.
Skatteministeriet og Finansministeriet har derfor taget initiativ til at få fastsat nogle overordnede retningslinjer på området, og Finansministeriet har allerede udsendt et brev, hvori det præciseres, at der skal tages højde for skattefriheden, når lønnen er skattefri efter ligningslovens § 33 a. I fremtiden skal Personalestyrelsen i Finansministeriet endvidere godkende lønniveauet, hvis den skattefrie løn overstiger 375.000 kr. Der bliver således fastsat nogle retningslinjer for lønvilkårene for medarbejdere, der gør tjeneste for staten i udlandet, når den modtagne løn er skattefri efter ligningslovens § 33 a.
Endvidere har Finansministeriet iværksat en undersøgelse af aflønningsvilkår for alle offentligt ansatte, som er udstationeret i udlandet.
Jeg vil afslutte med at konstatere, at regeringen ikke kan støtte forslaget.